CELEX: 32013R0818
Language: lv
Date: 2013-08-28 00:00:00
Title: Komisijas Regula (ES) Nr. 818/2013 ( 2013. gada 28. augusts ), ar ko groza Eiropas Parlamenta un Padomes Regulas (EK) Nr. 1333/2008 III pielikumu attiecībā uz taukskābju saharozes esteru (E 473) izmantošanu dzidro aromatizēto dzērienu uz ūdens bāzes aromatizētājos  Dokuments attiecas uz EEZ

29.8.2013   
            
            
               LV
            
            
               Eiropas Savienības Oficiālais Vēstnesis
            
            
               L 230/12
            
         KOMISIJAS REGULA (ES) Nr. 818/2013
   (2013. gada 28. augusts),
   ar ko groza Eiropas Parlamenta un Padomes Regulas (EK) Nr. 1333/2008 III pielikumu attiecībā uz taukskābju saharozes esteru (E 473) izmantošanu dzidro aromatizēto dzērienu uz ūdens bāzes aromatizētājos
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 30. panta 5. punktu,
   tā kā:
   
               (1)
            
            
               Regulas (EK) Nr. 1333/2008 III pielikumā noteikts Savienības atļauto pārtikas piedevu saraksts lietošanai pārtikas aromatizētājos un to lietošanas nosacījumi.
            
         
               (2)
            
            
               Minēto sarakstu var grozīt saskaņā ar vienoto procedūru, kas noteikta Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2).
            
         
               (3)
            
            
               Saskaņā ar Regulas (EK) Nr. 1331/2008 3. panta 1. punktu Savienības atļauto pārtikas piedevu sarakstu var atjaunināt pēc Komisijas iniciatīvas vai pēc pieteikuma saņemšanas.
            
         
               (4)
            
            
               Pieteikums atļaujai izmantot taukskābju saharozes esterus (E 473) kā emulgatoru aromatizētājos tika iesniegts 2008. gada 20. augustā, un šis pieteikums ir pieejams dalībvalstīm.
            
         
               (5)
            
            
               Emulgatori ir nepieciešami, lai stabilizētu eļļainos aromatizētājus, kad tos pievieno dzērieniem uz ūdens bāzes. Ja emulgatoru nepievieno, aromatizējošā eļļa nebūs šķīstoša un dzēriena virspusē tā būs redzama kā eļļains plankums. Tas kavē aromatizētāja vienmērīgu izkliedēšanu dzērienā un palielina skābekļa iedarbību, kā rezultātā samazinās organoleptiskā pieņemamība. Līdz ar to dzidro dzērienu izgatavošana ir ļoti sarežģīta. Šo problēmu zināmā mērā var risināt, lietojot mazgātas eļļas, taču tās samazina organoleptisko pieņemamību. Lietojot taukskābju saharozes esterus, iegūst dzidros dzērienus ar uzlabotu pievienoto aromatizētāju funkcionalitāti.
            
         
               (6)
            
            
               Saskaņā ar Regulas (EK) Nr. 1331/2008 3. panta 2. punktu Komisijai jālūdz Eiropas Pārtikas nekaitīguma iestādes atzinums, lai atjauninātu Savienības atļauto pārtikas piedevu sarakstu, kas norādīts Regulas (EK) Nr. 1333/2008 III pielikumā.
            
         
               (7)
            
            
               Eiropas Pārtikas nekaitīguma iestāde sniedza atzinumu par taukskābju saharozes esteriem (E 473) un noteica pieļaujamo dienas devu 40 mg uz kg ķermeņa svara dienā (3). Taukskābju saharozes esteru iedarbība no piedāvātā papildu lietojuma dzidros aromatizētos bezalhokoliskos dzērienos ir mazāka nekā 0,1 % no ADI
                   (4). Ņemot vērā, ka, salīdzinājumā ar ADI, iedarbība papildu lietojuma rezultātā ir nenozīmīga, šis taukskābju saharozes esteru (E 473) papildu lietojums nevarētu negatīvi ietekmēt cilvēku veselību.
            
         
               (8)
            
            
               Tādēļ ir lietderīgi atļaut lietot taukskābju saharozes esterus (E 473) kā pārtikas piedevu dzidro aromatizēto dzērienu uz ūdens bāzes aromatizētājos.
            
         
               (9)
            
            
               Tāpēc Regulas (EK) Nr. 1333/2008 II pielikums būtu attiecīgi jāgroza.
            
         
               (10)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
            
         IR PIEŅĒMUSI ŠO REGULU.
   1. pants
   Regulas (EK) Nr. 1333/2008 III pielikumu groza saskaņā ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 28. augustā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 354, 31.12.2008., 16. lpp.
   
      (2)  OV L 354, 31.12.2008., 1. lpp.
   
      (3)  EFSA Journal (2004) 106, 1.-24. lpp.
   
      (4)  EFSA Journal 2012; 10(5):2658.
   
      PIELIKUMS
      Regulas (EK) Nr. 1333/2008 III pielikuma 4. daļā pēc ieraksta par pārtikas piedevu E 459 iekļauj šādu ierakstu:
      
         
                     “E 473
                  
                  
                     Taukskābju saharozes esteri
                  
                  
                     Dzidro aromatizēto dzērienu uz ūdens bāzes, kuri pieder 14.1.4. kategorijai, aromatizētāji
                  
                  
                     15 000 mg/kg aromatizētājos, 30 mg/l galaproduktā”